Eyvind Vesselbo (V), 2012-01-27:
Regeringen har kaldt til værdikamp, og så kan man jo kun smile lidt, når man ser det her lovforslag, som åbenbart er et vigtigt led i regeringens værdikamp.
Det er et lovforslag, som vil fjerne et pædagogisk redskab, hvormed forældre, børn og kommune i fællesskab skal sikre, at nogle unge mennesker kommer hjem tilpas tidligt om aftenen, så de kan komme op om morgenen og passe deres skole.
Desuden vil værdikampen også gå ud på at løsne grebet om de unge mennesker, som enten er kriminelle eller i hvert fald lige ved at blive det, med hensyn til at komme på sikrede institutioner.
Nu skal de åbenbart bare have lov til at rende rundt i området og lave ballade.
Det er værdikamp, så det basker, det må man sige.
Det er jo interessant, at social- og integrationsministeren netop har valgt at fremsætte det her lovforslag nu.
Man skal tænke over, at det sådan set er det første lovforslag, regeringen fremsætter på socialområdet, bortset fra det, som lå fra den tidligere regering, nemlig tilbagetrækningsreformen.
Det her er det første lovforslag, og det vil sige, at det jo må være højt prioriteret, når det er det første.
Vi har nu oplevet i lang tid, at børn er blevet sexmisbrugt, men der sker ikke noget: ingen lovforslag på det område.
Vi har oplevet opholdssteder, hvor tingene ikke er i orden: ingen lovforslag på det område.
Vi har oplevet en lang række andre ting på socialområdet, men der sker bare ikke noget.
Ministeren siger: Jeg vil snakke med kommunerne om det.
Der sker intet på det her område, og så kommer det her lovforslag, hvormed man vil fjerne et pædagogisk værktøj, der kan medvirke til at forhindre, at unge mennesker kommer på institution, og som kan sikre, at de kommer hjem til tiden og passer deres skole næste dag.
Det kan kun ske med samtykke fra de unge selv og forældrene, det er et led i en tidlig og forebyggende indsats, og der er generelt positive erfaringer, hvilket regeringen jo også mener, med fodlænker.
Vi har lige foreslået, at man skulle udvide ordningen for fodlænker, og nu vil man altså fjerne muligheden her i et pædagogisk redskab.
Det næste skridt for de her unge mennesker kunne måske være, at de blev tvangsfjernet.
Jeg ved ikke, om det er det, regeringen agter at gøre.
Det er vel bedre, at man ud fra nogle pædagogiske redskaber sørger for, at de kommer på ret køl igen.
Så er der en meget vigtig ting: Det er jo fantastisk, at man vil gøre det sværere, havde jeg nær sagt, for kommunerne at placere de unge kriminelle på sikrede institutioner.
Spørgsmålet er, hvad de her unge mennesker ellers skal.
Det vil altså sige, at de skal løbe rundt på områderne og lave ballade, eller de skal måske på nogle andre opholdssteder.
Men der er det jo igen, som jeg sagde tidligere: Ministeren gør ikke noget for at sikre, at de her opholdssteder også kan leve op til kravene, så de også kan tage sig af de unge mennesker, som kommer de steder.
Så alt i alt må jeg sige, at vi ikke kan støtte det her lovforslag.
Det er selvfølgelig et led i regeringens værdikamp, men enhver kan jo se, at det her er skudt fuldstændig ved siden af en værdikamp, og jeg kan kun opfordre social- og integrationsministeren til at foretage sig noget på de vigtige områder på socialområdet, nemlig der, hvor børn bliver sexmisbrugt, og med hensyn til opholdsstederne og til, at plejeforældrene ikke får en uddannelse.
Det er simpelt hen skandaløst, at man kommer med sådan et lovforslag og prioriterer det i stedet for at prioritere de andre ting.
Så jeg kan kun opfordre ministeren til at tage nogle initiativer og ikke bare snakke.
Vi kan ikke stemme for det her lovforslag.